സി.പി.എം. കൂത്താട്ടുകുളം ഏരിയാ കമ്മിറ്റി അംഗത്തിന് മര്ദ്ധനം കൂത്താട്ടുകുളം: സി.പി.എം. കൂത്താട്ടുകുളം ഏരിയാ കമ്മിറ്റി അംഗം എന്.കെ. രവിക്ക് മര്ദ്ധനമേറ്റ സംഭവത്തില് പോലീസ് അന്വേഷണം തുടങ്ങി. വ്യാഴാഴ്ച വൈകിട്ട്അജ്ഞാത സംഘത്തിന്റെ ആക്രമത്തില് ഇദ്ദേഹത്തിന് സാരമായ പരിക്കേറ്റിരുന്നു ഇലഞ്ഞി ലോക്കല് കമ്മിറ്റിക്ക് പോയി വീട്ടിലേക്ക് മടങ്ങും വഴി നെല്ലൂരുപാറക്ക് സമീപം വച്ച് രാത്രി 8മണിയോടെ ആണ് ആക്രമണം ഉണ്ടായത്. സ്കൂട്ടറില് പോകവേ കാറില് എത്തിയ ആക്രമി സംഘം കൂത്താട്ടുകുളത്തേക്കുള്ള വഴി ചോദിച്ച് വാഹനം നിര്ത്തിച്ചു. തുടര്ന്ന് കാറില് നിന്ന് ഇറങ്ങി മുഖത്തേക്ക് സ്പ്രേ ചെയ്തശേഷം വടി കൊണ്ട് മര്ദിക്കുകയായിരുന്നു. നാലഞ്ച് മിനിട്ട് നേരം നിര്ത്താതെ മര്ദിച്ചതായും, മര്ദനമേറ്റ് രവി റോഡില് വീണതിന് ശേഷമാണ് അക്രമികള് അടി നിര്ത്തിയതെന്നും രവി പറഞ്ഞു.ഇരുണ്ട കളറിലുള്ള വാഗണ് പോലുള്ള വാഹനത്തിലാണ് അക്രമികള് വന്നതെന്ന് ഇദ്ദേഹം പറഞ്ഞു. ഇരുകൈകള്ക്കും കാലിനും സാരമായി പരിക്കേറ്റ രവിയെ പാര്ട്ടി പ്രവര്ത്തകരും നേതാക്കളും ചേര്ന്ന് കൂത്താട്ടുകുളത്തെ സ്വകാര്യ ആശുപത്രിയിലാക്കി. അന്ന് രാത്രി തിരികെ വീട്ടില് പോയെങ്കിലും ക്ഷതമേറ്റ ശാരീരിക അസ്വസ്തതകള് മൂലം ഇന്നലെ രാവിലെ വീണ്ടും ആശുപത്രിയില് പ്രവേശിപ്പിച്ചു. പരിശോധനയില് കോവിഡ് ടെസ്റ്റ് പോസിറ്റീവായി.അതേ സമയം അക്രമികളെ ഉടന് പിടികൂടണമെന്ന് സി.പി.എം ഏരിയ കമ്മിറ്റി ആവശ്യപ്പെട്ടു.